CELEX: 32012D0375
Language: hu
Date: 2012-06-22 00:00:00
Title: 2012/375/EU: A Tanács végrehajtási határozata ( 2012. június 22. ) az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról

13.7.2012   
            
            
               HU
            
            
               Az Európai Unió Hivatalos Lapja
            
            
               L 182/37
            
         A TANÁCS VÉGREHAJTÁSI HATÁROZATA
   (2012. június 22.)
   az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról
   (2012/375/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre (1) és különösen annak 3. cikke (2) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Tanács, Írország kérésére, a 2011/77/EU végrehajtási határozattal (2) pénzügyi támogatást nyújtott az országnak a bizalom visszaállítására, a gazdaság fenntartható növekedéséhez való visszatérés lehetővé tételére, valamint Írország, az euroövezet és az Unió pénzügyi stabilitásának megőrzésére irányuló határozott gazdasági és pénzügyi reformprogramhoz (a továbbiakban: a program) való hozzájárulásként.
            
         
               (2)
            
            
               A 2011/77/EU végrehajtási határozat 3. cikkének (9) bekezdésével összhangban a Bizottság a Nemzetközi Valutaalappal (IMF) közösen és az Európai Központi Bankkal (EKB) összeköttetésben elvégezte az ír hatóságok által az egyeztetett intézkedések végrehajtása terén elért előrelépésre, valamint az azok eredményességére és gazdasági-társadalmi hatására vonatkozó hatodik értékelést.
            
         
               (3)
            
            
               Az ír hatóságok a programban előirányzottaknak megfelelően 2011 szeptemberében jogszabályokat terjesztettek a parlament elé az államháztartás hosszú távú fenntarthatóságának megerősítése érdekében. A fent említett hatodik negyedéves vizsgálat végéig a tervezett reform néhány elemét nem fogadta el a parlament, – különösen a közszféra új alkalmazottainak nyugdíjjogosultsága tekintetében, ideértve a közalkalmazottak egyes kategóriáira vonatkozó előrehozott nyugdíj felülvizsgálatát és a nyugdíjak fogyasztói árakhoz kötött indexálását, a nyugdíjaknak az életpálya alatti bérek átlagával, valamint az új belépők nyugdíjkorhatárának az állami nyugdíjkorhatárral való összekapcsolását. A hatóságok kötelezettséget vállaltak arra, hogy 2012-ben biztosítják ezeknek az előírásoknak az elfogadását.
            
         
               (4)
            
            
               Mivel az Európai Bankhatóság égisze alatt végrehajtandó uniós stressztesztet 2013-ra halasztották el, indokoltnak tűnt a hazai tulajdonban levő ír bankok következő stressztesztjét is 2013-ra ütemezni. Emellett a hatóságok megállapították a 2012-ben elvégzendő alapvető előkészítő munkafolyamatokat is.
            
         
               (5)
            
            
               Az ír hatóságok további, 2012-ben végrehajtandó intézkedéseket azonosítottak a munkanélküliség csökkentése és a programban szereplő célkitűzések elérésének alátámasztása érdekében. Ezek mindenekelőtt a munkaerő-piaci aktivizálás és a képzési politikák hatékonyságát fokozó lépéseket, valamint olyan intézkedéseket foglalnak magukban, amelyek – a legsebezhetőbb csoportok védelme mellett – csökkentik annak a lehetőségét, hogy a szociális juttatások visszatartsák a munkaképes lakosságot a munkavállalástól.
            
         
               (6)
            
            
               E fejlemények és megfontolások ismeretében a 2011/77/EU végrehajtási határozatot módosítani kell,
            
         ELFOGADTA EZT A HATÁROZATOT:
   1. cikk
   A 2011/77/EU végrehajtási határozat 3. cikke a következőképpen módosul:
   
               1.
            
            
               a (7) bekezdés d) pontja helyébe a következő szöveg lép:
               
                           „d)
                        
                        
                           jogszabályok elfogadása, amelyek értelmében az állami nyugdíjkorhatárt 2014-ben 66 évre, 2021-ben 67 évre, 2028-ban pedig 68 évre emelik, az államháztartás hosszú távú fenntarthatóságának erősítése érdekében.”;
                        
                     
         
               2.
            
            
               a (8) bekezdés a következő pontokkal egészül ki:
               
                           „f)
                        
                        
                           az alábbi intézkedések végrehajtása a hazai tulajdonú ír bankoknál, mely intézkedések eredményeiről az ír hatóságok jelentést tesznek az Európai Bizottságnak, az EKB-nak és az IMF-nek: i. az eszközök minőségének független vizsgálata, az aggregált és egyéni hitelportfóliók minőségének, valamint az eszközök minőségének megállapításához és monitoringjához alkalmazott folyamatoknak az értékelése céljából; ii. a nemteljesítő hitelügyletek felülvizsgálata a nemteljesítő hitelportfóliók banki kezelése működési képességének és hatékonyságának értékelése céljából, beleértve a hátralékkezelést, valamint a nemteljesítő hitelek kezelésének és a hitelveszteségek csökkentésének módszereit; iii. az adatintegritás validálása a banki adatok megbízhatóságának értékelése céljából; és iv. a kamatbevételek elszámolásával és a hitelek futamidejének meghosszabbításával kapcsolatos projekt a jelenlegi gyakorlatoknak a nemzetközi pénzügyi beszámolási standardok (IFRS) és a releváns szabályozási iránymutatások szempontjából történő vizsgálata céljából;
                        
                     
                           g)
                        
                        
                           a bankok által a nemteljesítő portfóliók szanálása terén elért eredmények értékelése;
                        
                     
                           h)
                        
                        
                           értékelés benyújtása a Bizottságnak, az EKB-nak és az IMF-nek azokról az intézkedésekről, amelyek azon álláskeresési támogatásban részesülőkre irányulnak, akik nem vesznek részt a foglalkoztatásba való visszatérést célzó interjúkon;
                        
                     
                           i)
                        
                        
                           tárcaközi jelentés készítése annak feltárásához, milyen lehetőségei vannak a szociális ellátások szerkezetéből eredő negatív foglalkoztatási ösztönzők visszafogásának;
                        
                     
                           j)
                        
                        
                           a közszféra új alkalmazottainak nyugdíjjogosultságát érintő reformokra vonatkozó jogszabályok elfogadása. Ez tartalmazza a közalkalmazottak egyes kategóriáira vonatkozó előrehozott nyugdíj felülvizsgálatát és a nyugdíjak fogyasztói árakhoz kötött indexálását. A nyugdíjaknak az életpálya alatti bérek átlagán kell alapulniuk. Az új belépők nyugdíjkorhatárát az állami nyugdíjkorhatárhoz kell kapcsolni.”;
                        
                     
         
               3.
            
            
               a cikk az alábbi bekezdéssel egészül ki:
               „(10)   Írország 2013-ban az egyetértési megállapodás meghatározásaival összhangban végrehajtja a 2011. évi szavatolótőke-megfelelőségi felülvizsgálatba bevont bankok stressztesztjét. A stresszteszt az Európai Bankhatóság (EBH) vizsgálata alapján kerül végrehajtásra, és épít a 2011. évi szavatolótőke-megfelelőségi felülvizsgálat eredményeire, valamint a 2012. évi pénzügyi intézkedési programra. A stressztesztnek szigorúnak kell lennie és továbbra is megbízható hitelveszteség-előrejelzéseken és nagyfokú átláthatóságon kell alapulnia. Az eredmények közzététele egybeesik a következő EBH-vizsgálattal.”.
            
         2. cikk
   Ennek a határozatnak Írország a címzettje.
   
      Kelt Luxembourgban, 2012. június 22-én.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 118., 2010.5.12., 1. o.
   
      (2)  HL L 30., 2011.2.4., 34. o.